《说学送句辅元赴普慈》
宋代·吕陶

六经圣人心，言以寓微意。著示万世教，大略归简易。

先儒事研覃，传注发奥秘。其间岂无失，十数才一二。

沿波而讨源，自可见极致。学者不务此，纷纷竞非是。

所得方一毫，已谓尽千里。譬如就寸管，窥觇九清位。

又如持小蠡，测度巨浸水。近年经术兴，众说尤鼎沸。

或沿老佛解，或取鬼神议。或以对偶求，或用点画治。

往往勤万言，区区释数字。茫昧超洪荒，高阔等天地。

幽欲根死生，明欲混愚智。五常孰为常，百氏孰为氏。

古今名家学，一旦尽委弃。老生分退缩，钳口深有畏。

晚辈互驰骋，锐力不少避。兹事系风化，贤者慎措置。

吾乡句夫子，天禀最纯粹。事亲存至行，执卷考精理。

平生耽道腴，大嚼得鼎味。使之典胄席，琢玉成贵器。

不尔坐泮宫，好音变恶类。头白颜已苍，犹从一麾寄。

普慈实名郡，良俗先礼义。斯文久磨淬，浮笔耻诵记。

有心欲闻韶，作乐虑惉懘。有道欲适远，驱车患轩轾。

兹焉遇儒师，于学有统帅。公若舜权举，明若轩鉴视。

珍若太羹饱，快若醇酎醉。诗书文翁治，教育孟轲志。

虽则憩甘棠，清风似槐市。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。